  Виталий Пронин Туэ «Удмуртия» издательстволы 95 ар тырмиз. Кыдёкысь 1919-тӥ арысен кутске солэн кузь но дано сюресэз. Та дыр куспын трос лэсьтэмьш: 90 миллионлэсь уно тиражен пытэмын пӧртэм книгаос, учебникъёс, бичетъёс. Но «Удмуртия» издательстволэн директорез Юрий Кузнецов Национальной библиотекалэн «Удмурт шаер» клубаз пумиськоназ шуиз: та милям тэтэ карон дырмы гинэ ай, малы ке шуоно азьпалан тачак чебер малпанъёсмы. Та пумиськонэ вуизы издателъствоын али ужась но азьвыл аръёсы тыршем адямиос, литератураен тунсыкъяськисьёс, шаерчиос. Люкаськем калыклы издательствоысь редакторъёс мадизы ужамзы но мылкыдъёссы сярысь. Книгапоттонниысь валтӥсь редактор Георгий Грязев верамъя, «Удмуртия» издательство гинэ поттэ пиналъёслы ӝöк выл шудонъёс («Ым вера, пель кылэ», «Алнашысен Ярозь» но мукет). Шаертодон литература вае коньдон. Заказъёс трос. Лыдӟисьёс, шаерамы вуись куноос куро Иж но Удмуртия сярысь изданиосты. Дасямын но поттэмын «Неизведанными тропами Удмуртии» бичет, калык сое мыло-кыдо басьтэ, малы ке шуоно котькуд ёрос сярысь маке тунсыкозэ тодыны, быдэс Удмурт шаерез усьтыны луэ. Чеберлыко литературая отделлэсь кивалтӥсьсэ Сергей Матвеевез туж чидась адями шуо. Куддыръя кык пöртэм валанъёсты огазеяно луэ: авторлэсь мылкыдзэ лыдэ басьтоно но произведенилэсь ӟечлыксэ будэтоно – со секыт уж. – Берло дыре тросгес ваё кылбуръёс. Адямиос малпало, лэся, рифмаос шедьтэмын ке – со кылбур ини. Тунсыко, кужмо выль авторъёсты шуак вераны али уг быгаты, но малпасько, соос кылдозы удмурт литератураын. Мае лыдӟыны дэмласал? Мыным туж кельшизы «Русская классика на удмуртском языке» сериысь книгаос, – шуиз Сергей Матвеев. Берло дыре поттэм книгаос.Вераны кулэ, книгаосты дасям сяна, издательствоын ужасьёс асьсэос но гожъяськыса вутто. Кылсярысь, Сергей Матвеев йылпумъяз «Эмезь гурезь» романзэ. Издательствоысь валтӥсь художниклэн Юрий Лобановлэн туж бадӟым ныпъетэз. Чеберлыко произведениослы суредъёс дасям сяна, со ужа учебникъёсты, дышетон тетрадьёсты чеберъян бордын. – Москваысь учебникъёсын ӵошатыса, асьме дорын потэмъёсыз пуштроссыя но, вылтуссыя но трослы чебересьгес, сое пусъё Россиысь специалистъёс но. Ми котькуд учебникез нюлыса кадь лэсьтӥськом. Огнам ваньзэ öй вуттысал. Валче ужаськоны А. Андрюшкинэн, В. Коркинэн, Н. Исаеваен, Г. Ивановаен. Ум быгатӥське Удмуртиысь калык художниклэн М. Гариповлэн ужъёсызтэк. Солэн иллюстрациосыз уг вужмо, та усточи быгатӥз возьматыны удмурт адямилэсь лулзэ. Азьланьтомы «Художники Удмуртии» книгаос бордын ужаммес, туэ 5-тӥез сыче альбом потӥз ини, – шуиз Юрий Лобанов. Та пумиськонын вал Россиысь культура удысысь дано ужась, издательстволэн азьвыл валтӥсь редакторез, писатель Вениамин Ившин. Со но сюлмысь потэм кылъёссэ вераз: – Мон шумпотӥсько, асьмеос быгатӥмы К. Гердлэсь ужъёссэ куать томен поттыны – дунъяны луонтэм бичет. Нош кыӵе шуг сюресэз со ортчиз. Нош мар öз пöрмы шуыса малпасько ке, тодам лыктэ «Удмурт оскон» книга. Со энциклопедия выллем потыны кулэ вал, оло, удмурт, ӟуч кылъёсын но. Ӧз пöрмы, пичи книга гинэ потӥз. Адӟеме потэ удмурт мифологияя кыллюкамез. Таиз но, удмурт оскон сямен ик, удмуртлыкен герӟаськемын. Оскеме потэ, «Удмуртия» издательство берытскоз на та ужъёс борды. Галина Семёнова Теги: издательствоУдмуртия книгаос  